Hugget, d. 7. marts o8
Kære foreninger i Ore Sogn

Som I nok har opdaget, har vi fået oprettet et lokalråd her i sognet. Vi er så småt gået i gang med vores arbejde, og vi vil gerne fortælle jer lidt om, hvad det er, som vi tænker, at vi skal arbejde med.

Vi opfatter os ikke som en ny forening ved siden af de andre etablerede foreninger i området.  Lokalrådet håber at kunne være en form for samlende "råd" i forhold til øvrige aktiviteter, organisationer og foreninger i området. Vores rolle skal være at støtte, hvor vi kan og give de bedst mulige betingelser for det sociale og kulturelle liv i området. 
Vi håber derfor, at alle de eksisterende foreninger og initiativer vil se lokalrådet som en positiv nyskabelse og som en måde at samle og koordinere indsatsen med det formål at gøre vores lokalområde til et endnu bedre sted at bo.

Det kan vi selvfølgelig gøre på mange måder, men som I nok har opdaget, har vi bl.a. lagt ud med et par initiativer til lokale arrangementer. I forsamlingshuset har man gennem årene afholdt mange forskellige spændende aktiviteter, men vi havde i det nystartede lokalråd lyst til at prøve noget nyt, og det blev til et blomsterbindings- og bankoarrangement før jul. Det blev en fin dag for de, som var til stede, og det er da nok noget, vi vil forsøge igen. Også for på den måde at give vores lille bidrag til det fælles liv i forsamlingshuset.

Vi blev opmærksomme på, at Nordfyns Kommune havde en pulje penge til kulturelle formål. Vi mente, at det var oplagt, at vi skulle lægge billet ind på nogle af disse, og det blev til vores ansøgning om støtte til en cirkusfestival. Vi valgte at lægge den i tilknytning til OSG's sportsuge for på den måde at støtte op om deres arrangement og lægge op til et samarbejde. Vi har derfor også løbende orienteret OSG's bestyrelse om vore planer, og nu, da vi så har fået bevilget pengene, er vi gået i gang med den nærmere planlægning – bl.a. i samarbejde med OSG og Dragen. Planen er, at børn fra egnen fra d. 28. - 30. april skal have mulighed for at deltage i workshops og en efterfølgende cirkusforestilling onsdag aften, men meget mere om det senere.

I sidste måned havde vi taget initiativ til en fælles generalforsamlingsaften med forsamlingshuset. Vi startede med fællesspisning, og det blev både en velbesøgt og en optimistisk aften. Forsamlingshuset, som ellers havde haft svært ved at finde nye bestyrelsesmedlemmer, endte med at måtte udvide bestyrelsen for at få plads til alle de interesserede.

Der er i øvrigt også planer om et nyt arrangement i forsamlingshuset fredag d. 28. marts. Det drejer sig om en ølsmagningsaften, som I nok skal få mere at vide om senere, men sæt allerede nu x i kalenderen.

Vi søgte Nordfyns Kommune om nogle penge til lokalrådet, men fik afslag i første omgang. Vi har dog lidt penge at starte på, idet der dels var et lille overskud fra blomster-banko-arrangementet, og dels har vi fået et mindre beløb fra den tidligere Støtteforening for Nordfyns Friskole. Vi har besluttet, at nogle af disse penge skal gå til at drive hjemmesiden . Den har de to foregående år været betalt af henholdsvis Bogense og Nordfyns Kommune, men da vi søgte i år, fik vi afslag. Men vi har altså besluttet, at vi vil stille hjemmesiden til rådighed for de øvrige foreninger og aktiviteter i området.

Dette brev bliver sendt rundt til de foreninger i området, som er angivet på www.oresogn.dk, men ellers er det vores tanke, at vi først og fremmest vil informere via hjemmesiden og opslag i Merko. 

Vi har arbejdet noget med børnepasning og Dragens situation efter at Friskolen lukkede. Der er stadig en del uafklarede punkter, men planen er, at børnehaven Dragen fra 1/8 skal flytte ind i nyistandsatte lokaler på skolen. Hvis lokalområdet skal blive ved med at udvikle sig mener vi det er absolut nødvendigt at der lokalt kan tilbydes gode børnepasning-muligheder. Det vil vi gerne arbejde for.

I har måske også bemærket det åbne brev til borgmesteren, som vi sendte for nogen tid siden. Her lagde vi op til, at vi gerne ville i dialog med kommunen, og selvom borgmesterens svar ikke var specielt imødekommende, så tror og håber vi da stadig på, at vi kan få skabt nogle gode kontakter. På et kommuneplanmøde i Otterup d. 9. januar, hvor vi også deltog, var der i hvert fald mange tilkendegivelser, der pegede i retning af, at kommunen ikke skal glemme de små lokalsamfund.

Vi vil selvfølgelig meget gerne høre jeres mening om de ting, vi går og laver, og forslag til andre områder, som vi kan beskæftige os med. Sig det til os, læg en seddel i postkassen ved opslagstavlen i Merko eller send en mail til os.

Vi håber på et godt samarbejde med jer alle.